**Svetovni dan krvodajalcev**

**Darovanje krvi je dejanje solidarnosti. Pridružite se prizadevanju in rešujte življenja. 14. JUNIJ 2022**

Svetovni dan krvodajalcev obeležujemo vsako leto 14. junija, ki je namenjen:

* dviganju globalne ozaveščenosti o potrebah po varni krvi in krvnih pripravkih za transfuzijo;
* poudarjanju pomembnosti prispevka prostovoljnih, neplačanih krvodajalcev k nacionalnim zdravstvenim sistemom;
* podpori nacionalni transfuzijski službi, krvodajalskim organizacijam in drugim nevladnim organizacijam, ki krepijo in širijo svoje programe prostovoljnega krvodajalstva s krepitvijo nacionalnih in lokalnih kampanj.

Dan krvodajalcev je tudi priložnost, da vlade in nacionalne zdravstvene organe pozovemo k ukrepanju, da zagotovijo ustrezna sredstva za povečanje zbiranja krvi od prostovoljnih, neplačanih krvodajalcev ter za upravljanje dostopa do krvi in transfuzije tistim, ki jo potrebujejo.

Kri in krvni pripravki so bistveni vir za učinkovito urejanje krvavitev pri ženskah med nosečnostjo in porodom; otrokom, ki trpijo za hudo anemijo zaradi malarije in podhranjenosti; bolnikom z motnjami krvi in kostnega mozga, dednimi motnjami hemoglobina in stanji imunske pomanjkljivosti; žrtvam travm, izrednih razmer, nesreč in nezgod; kot tudi bolnikom, ki potrebujejo zahtevne medicinske in kirurške posege. Potreba po krvi je univerzalna, vendar pa dostop do krvi za vse tiste, ki jo potrebujejo, ni. Pomanjkanje krvi je še posebej akutno v državah z nizkimi in srednjimi dohodki.

Da bi vsem, ki potrebujejo transfuzijo, zagotovili dostop do varne krvi so v vseh državah potrebni prostovoljni, neplačani krvodajalci, ki redno darujejo kri. Učinkovit krvodajalski program, za katerega je značilna široka in aktivna udeležba prebivalstva, je ključnega pomena za zadovoljevanje potrebe po transfuziji krvi v mirnih časih, pa tudi v nujnih primerih ali nesrečah, ko se poveča povpraševanje po krvi ali takrat, ko je delovanje krvne službe okrnjeno. Prav tako kot ugodno socialno in kulturno vzdušje z močno solidarnostjo omogoča razvoj učinkovitega krvodajalskega programa, tudi krvodajalstvo prispeva k ustvarjanju družbenih vezi in izgradnji enotne skupnosti.

**FOKUS LETOŠNJE KAMPANJE**

V letu 2022 bo slogan Svetovnega dneva krvodajalcev: »Darovanje krvi je dejanje solidarnosti. Pridružite se prizadevanju in rešujte življenja.« s čimer se opozarja na vlogo, ki jo ima prostovoljno krvodajalstvo pri reševanju življenj in krepitvi solidarnosti v skupnostih.

Posebni cilji letošnje kampanje so:

* zahvala krvodajalcem v svetu in širše ozaveščanje javnosti o potrebi po rednem, neplačanem krvodajalstvu;
* poudarjanje potrebe po predanem, celoletnem krvodajalstvu, za ohranjanje ustrezne zaloge in doseganje univerzalne in pravočasno dostopne varne transfuzije krvi;
* prepoznanje in promoviranje vrednote prostovoljnega brezplačnega krvodajalstva pri krepitvi solidarnosti in socialne kohezije;
* dvig ozaveščenosti o potrebi po večjih naložbah vlad za izgradnjo trajnostnega in odpornega nacionalnega krvnega sistema ter povečati zbiranje od prostovoljnih neplačanih krvodajalcev.

Posebna aktivnost v letošnji kampaniji, h kateri so spodbujene države po svetu, je razširjanje zgodb ljudi, ki so jim s krvodajalstvom rešili življenje, v različnih medijih kot način motiviranja rednih krvodajalcev, da nadaljujejo z dajanjem krvi in za motivacijo zdravih ljudi, ki še nikoli niso dali krvi, da s tem pričnejo.

Druge dejavnosti, ki bi pripomogle k promociji slogana letošnjega Svetovnega dneva krvodajalcev, so lahko zahvalne slovesnosti darovalcem, posebne medijske oddaje, objave in akcije na družbenih omrežjih, ki prikazujejo posamezne krvodajalce s sloganom, srečanja in delavnice, glasbeni in umetniški dogodki za zahvalo krvodajalcem in praznovanje solidarnosti ter obarvanje ikoničnih spomenikov v rdeče.

Vaše sodelovanje in podpora bosta pripomogla k večjemu vplivu Svetovnega dneva krvodajalcev 2022, s čimer se bo po vsem svetu povečalo priznanje, da je dajanje krvi solidarno dejanje, ki rešuje življenja in da so storitve, ki zagotavljajo varno kri in krvne pripravke, bistven element vsakega zdravstvenega sistema. Sodelovanje zainteresiranih partnerjev je dobrodošlo na vseh ravneh, da bo Svetovni dan krvodajalcev 2022 uspešen po vsem svetu.

**VODITELJ DOGODKOV SVETOVNEGA DNEVA KRVODAJALCEV 2022**

Mehika bo svetovni dan krvodajalcev 2022 gostila prek svojega nacionalnega krvnega centra. Globalni dogodek bo v Mexico Cityju 14. junija 2022.